khistorydata/jeongjo-sjw-relations huggingface dataset:
정조 1년
丁酉五月十三日午時。上御尊賢閣。奉審承旨入侍時。右副承旨金夏材。假注書徐鼎修。記事官徐龍輔金勉柱。以次進伏訖。上曰。莎草枯損處。何如。夏材曰。白虎便有枯損處。而今方灑水。待其蔓生矣。上曰。枯損之處。其大小。何如。夏材曰。園上。故不敢尺量。而大不過一席之地矣。以祈雨祭獻官取稟。命書傳敎曰。左承旨右承旨右副承旨進去。諸執事另加擇差。祝文中。亦令務盡修省之意。門限後招致吏郞。齋官淸齋與否。摘奸以來。祭物精備之意。分付奉常寺。以同副承旨閔鍾燮下諭啓辭。命書傳敎曰。與左副承旨。聞有親嫌云。許遞。前望單子入之。上曰。新除授承旨。待下批牌招察任。出榻敎上曰。廳注書。馳往社稷壇上奉審後。墻內外諸處淨潔與否。摘奸以來。命退。諸臣退出。
정조 1년
丁酉五月十三日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮曰。臣承命馳往雩祀壇。奉審壇壝。精潔無頉矣。上曰。郊外民情。何如。國榮曰。農民以爲。移秧姑不愆期云。別無遑急之意矣。上曰。湖西亦設行祈雨祭云。旱災。亦似與畿內無異矣。國榮曰。江原監司狀啓中。鐵原金城等邑之雹災。以其日子考之。則似是朔寧雹災之同被者。而災異之如此。誠可悶也。上曰。所謂願堂。將欲革罷。而至如懿昭墓願堂之類。在於京城至近之地。尤不可仍置矣。國榮曰。然矣。上曰。若罷願堂。則宮結之分給者。皆宜還屬於各宮耶。國榮曰。旣是各宮之物。則事當還屬矣。上曰。吏兵批歲抄入之。出榻敎仍命退。諸臣以次出。
정조 1년
丁酉五月十三日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀諸道稅船狀啓。國榮曰。稅船事。問于戶曹。則漕運之無弊入來。戊子年後。今年爲第一云矣。上曰。稅舡幾何。入來云耶。國榮曰。幾盡入來。餘者無多云矣。上曰。此則誠幸矣。國榮曰。此是粒粒皆辛苦之物也。不幸而有臭載之患。則非但爲經費可悶。其所嗟惜。容有旣乎。實爲大幸矣。上命書公事判府。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨兪彦鎬坐直。右副承旨金夏材坐。同副承旨徐有防坐直。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
兪彦鎬啓曰。明日常參經筵。取稟。傳曰。只盡講。
정조 1년
傳于徐有防曰。騎馬三匹立之。史官一員待命。
정조 1년
傳于兪彦鎬曰。左副承旨。與提調入侍。
정조 1년
李亨逵。以漢城府言啓曰。因傳敎。遂安郡爲庶民罪人黃宅正。黑山島限己身庶民罪人池好溟張信奎等。竝放送之意。敢啓。傳曰。知道。
정조 1년
傳于兪彦鎬曰。同副承旨。與玉堂上下番入侍。
정조 1년
徐有防啓曰。明日次對。兩司當爲進參。除在外疏批未下外。呈告未肅拜人員。竝待開門牌招。以爲推移入侍之地。何如。傳曰。允。
정조 1년
慶尙監司李衍祥疏曰。伏以臣忝叨重寄。未效塵涓之報。孤負殊知。徒積戶素之罪。第以犬馬之勞。爲臣至榮。雨露之恩。在臣若偏。捧戴遲徊。式至于今矣。不職之實。終難自揜。必辭之情。纔敢悉暴。冀蒙天鑑之俯察。庶幾微諒之獲遂。及承批旨。不惟不賜允許。特申欽哉之溫諭。庸加勉飭之至意。感激惶隕。不知所出。然籌度已審於一遞。猥越難避於再瀆。而且伏念臣。以前右兵使趙圭鎭事論啓後。因大僚筵稟。有問備之命。臣益不勝悚慄慙悸之至。伊時事實。臣旣泛論體例。今若不自陳暴。則雖以日月之明。亦何由俯燭也哉。蓋道帥臣相接之際。自有節次。前期往復。使之按行。而兵使之行禮前詣者。祗迎敎諭書之儀也。營將之率領旗幟者。延接觀察使之規也。輕重懸殊。條件各異。臣之施警褊禆。狀聞論責。以其祗候之失儀。投牒之乖體。圭鎭之變幻捏合。對擧馳啓。自謂聽聞之易眩。欺誣之或售。而勒加之罪。苟如其言。則非徒有關後弊。陷人罔上。合被重誅。又何敢幸其薄勘。晏然泯伏而已乎。臣誠不能彈壓。而偏受詆誣。未白情實。而自速罪戾。反躬恧蹙。若無所容。抗顔冒處。尤非可論。玆不得不于冒鈇鉞。略控危懇。伏乞聖明。特垂裁察。降威罰以昭法紀。以安微分。千萬幸甚。臣無在懍悚懇祈之至。答曰。省疏具悉。卿其勿辭。欽哉。
정조 1년
司諫林蓍喆疏曰。伏以臣以庸愚湔劣之姿。才猷學識。百不猶人。風采骨鯁。初非可論。況當另擇之日。耳目重任。顧何嘗彷彿於臣身。而鞶禠未幾。恩除又降。臣聞命驚惶。莫省攸措。第當昨日。我聖上悶旱疏決之時。宜卽副急冒出。而適以享官。身在郊壇。及夫罷歸。素患關格之症。重添於觸風。將事之餘。委頓床席。振動無路。尙稽謝命。臣罪尤大。伏乞天地父母。亟降威罰。以肅朝綱焉。臣於病伏之中。卽接小報。則有金吾草記勿施之命。臣於是有不勝憂慨之至。昨於韓翼謩金相福放送之命。三司諸臣之齊聲爭執。旣出於嚴隄防之意。則我聖上允許之音。實合於循公議之道。而旋命勿施。至以收殺爲敎。假使兩罪人之所犯。允合收殺。其在重臺閣之道。決不當處分之若是容易。況其負犯至重。初不可擬議於收殺者耶。臣謂亟寢韓翼謩金相福遠竄勿施之命。以杜亂萌焉。臣無任屛營祈懇之至。答曰。省疏具悉。處分。予意有在。爾其勿辭察職。
정조 1년
丁酉五月十四日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。予於近日。一動一靜。不敢少忽。惟以恐懼修省爲心。而終無弭災之望。何以則好耶。國榮曰。恐懼者。內所以敬天成也。修省者。外所以修人事也。然其在內者。隱而難見。在外者。顯而易知。是以自古人主之遇災。能盡其恐懼之實者。必於修省之道觀之。伏願殿下。益懋修省之道。以盡恐懼之實焉。上曰。卿言。甚切實矣。國榮讀奏公事訖。上命退。諸臣以次出。
정조 1년
丁酉五月十四日巳時。上御尊賢閣。同副承旨入侍時。同副承旨徐有防。假注書徐鼎修。記事官徐龍輔金勉柱。以次進伏訖。上曰。各處望祭祭報府持入。賤臣承命持入。命有防讀奏後。命書傳敎曰。同副承旨。馳詣太廟景慕宮奉審後。祭物祭器祭井。看審以來。諸執事進排官。亦爲摘奸。命書傳敎曰。史官二員。宣傳官一員。今詣木覓三角漢江祈雨祭所。祭官祭物祭器審察。神位致虔奉入事。申飭獻官。命書傳敎曰。飮酒茹葷等事。另加禁戢之意。分付祭監監察處。命退。諸臣退出。
정조 1년
丁酉五月十四日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。日候甚熱。無乃雨徵乎。國榮曰。蒸鬱頗甚。雨意果緊矣。上命奏吏兵批歲抄。仍命點。國榮曰。當此悶旱憂慮之時。連爲勞攘之餘。日熱又如此。而今夜又將親祭。區區下情。不勝憂悶矣。上曰。日候旣非極熱。而且無他故。豈可攝行乎。遂命退。諸臣以次出。
정조 1년
丁酉五月十四日酉時。上詣崇政殿月臺。親押入侍時。行都承旨洪國榮。左副承旨兪彦鎬。右副承旨徐有防。假注書李兢淵徐鼎修。記事官徐龍輔金勉柱。以次侍立訖。上具布裹翼善冠布團領。乘輿出興泰門。詣崇政殿月臺。親押後。入齋室。諸臣以次退出。
정조 1년
丁酉五月十四日酉時。上御孝明殿齋室。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。左副承旨。與藥房提調入侍。賤臣承命召入。藥房提調徐命善。左副承旨兪彦鎬進前。上曰。今日又不雨。此豈不可悶乎。命善曰。今則風勢漸息。似是雨徵。而初伏尙遠。民情姑不至遑急云矣。國榮曰。今明間若得雨。則雖似愆期。豈不可幸乎。上命國榮先退。上曰。承旨與臺諫之望。雖曰淆雜。旣有停望之法。又有改正之規。則何必盡爲改通乎。命善曰。日昨下敎之後。群下莫不贊頌。而聖敎誠然矣。彦鎬曰。自上則宜示寬容之意。而在下者。當爲激揚之道矣。上曰。銓郞傳望之法。非不爲可。而此亦不可急急爲之矣。命善曰。承旨望。不可不從速變通矣。上曰。其中濫雜者拔望。似好矣。而大抵地處雖不足。才行亦有可取者。其所取捨。固不可一例論之。苟無藻鑑。則亦何以區別乎。命善曰。然矣。上曰。日前沈念祖之避嫌。何故也。彦鎬曰。啓辭。與朴宗來相議停當。而入侍之後。朴宗來不欲同參。故以此爲避嫌云矣。命善曰。臣以司僕事。有所仰達者矣。社稷親祭時。若無自上輦輿置之之敎。則當依例待令矣。上曰。一依儀注爲之。好矣。上曰。折雨祭。今至已過七次。尙未得雨。何以則好耶。命善曰。平安慶尙等諸道。則雨澤。多有周洽處云矣。上曰。畿內尤甚。可悶矣。命善曰。牟麥。京畿亦豊登。而甲申年。則雖六月得雨。猶能免歉云矣。上曰。禁營騎士。何如。命善曰。禁御兩營騎士。各爲一百五十。而頗精悍可用。至於禁營。則無他馬兵。故騎士亦甚緊切。而第以責立走馬之故。武士不願爲之矣。上曰。禁營之財力。何如。命善曰。大將若節用。則一歲將餘百餘同木。萬餘兩錢矣。上曰。明義錄刊頒。已有日。人皆得見乎。命善曰。今則幾無不見者矣。上命書慶尙監司李衍祥司諫林蓍喆疏批。仍命退。諸臣以次出。
정조 1년
丁酉五月十四日二更。上御齋室。同副承旨玉堂上下番入侍時。同副承旨徐有防。副校理鄭志儉。副修撰朴祐源。假注書徐鼎修。記事官徐龍輔金勉柱。以次進伏訖。上曰。弘文館。無王遵庵集乎。志儉曰。本無之云矣。上曰。王遵庵誰也。志儉曰。未詳其名矣。上曰。明義錄懸吐。今至幾何。祐源曰。幾至半矣。命玉堂先退。上謂勉柱曰。俄往元陵時。所見農形。何如。勉柱曰。麥則間多刈取。畓則方待雨移秧云矣。上曰。農夫言內。何間當雨云耶。勉柱曰。此則未及詳問。而聞老農言內。以爲庚戌年亦有旱災。而終爲大豊云矣。上曰。然則何幸如之。上曰。注書。今日往何處乎。賤臣仰對曰。往漢江矣。上曰。厥處農形。何如。賤臣對曰。麥則幾盡刈取。而畓則尙未移秧矣。上曰。土地龜坼乎。賤臣對曰。不至此境矣。上曰。庚戌年四五月日記持入。賤臣承命持入。上曰。注書往典祀廳。祭物照氷與否。審察以來。賤臣承命出來往審後。還奏曰。祭物已盡移奉。故未得審察矣。命退。諸臣退出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨兪彦鎬坐直。右副承旨金夏材坐。同副承旨徐有防坐。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
兪彦鎬啓曰。自明曰。二十二日至。蘊繹間視事。頉稟。傳曰。知道。
정조 1년
徐有防啓曰。大司憲李瀰。待差間行公受由。執義李惠祚。疏批未下。掌令朴在源。上疏入啓。兪彦鏶在外。持平金鍾厚在外。一員未差。今日以監察茶時之意。敢啓。傳曰。知道。
정조 1년
孝明殿親祭罷後。大殿王大妃殿惠慶宮中宮殿。政院玉堂單子問安。答曰。知道。
정조 1년
親祭罷後。大殿王大妃殿惠慶宮中宮殿。藥房口傳問安。答曰。知道。
정조 1년
以獻納朴宗來牌不進罷職傳旨。傳于李義翊曰。只推。
정조 1년
李義翊。以都摠府言啓曰。副摠管金相玉。以今日入直武藝別監軍兵等中日試放事。景福宮畫仕出去之意。敢啓。傳曰。知道。
정조 1년
傳于兪彦鎬曰。司饔提調河恩君入侍。
정조 1년
兪彦鎬啓曰。河恩君垙。依下敎來待矣。傳曰。入侍。
정조 1년
傳于兪彦鎬曰。同副承旨。與吏曹參議入侍。
정조 1년
平安監司徐命膺狀啓。龍江等官船人金尙位等爛死事。傳于李亨逵曰。令本道恤典擧行。
정조 1년
平安監司徐命膺狀啓。楚山等官無役朴取章等渰死壓死事。傳于李亨逵曰。令本道恤典擧行。
정조 1년
兪彦鎬。以奉常寺官員。以都提調提調意啓曰。東籍親耕田所種大麥。今五月念間。當爲成熟之意。敢啓。傳曰。知道。
정조 1년
兪彦鎬。以吏曹言啓曰。敦寧府主簿金斗憲。受由過限未上來。依例改差。何如。傳曰。允。
정조 1년
李義翊。以兵曹言啓曰。專經武臣殿講不通人員。各於本司入直。能讀後草記事。命下矣。卽接司憲府移文及訓鍊院宣傳官廳武兼廳守門將廳牒報。則司憲府監察張鉉五。訓鍊院正具純。宣傳官金爔。武臣兼宣傳官韓命祥柳心源。守門將金宗赫。今已能讀云矣。敢啓。傳曰。知道。
정조 1년
丁酉五月十五日子時。上詣孝明殿。望祭親祭入侍時。行都承旨洪國榮。左副承旨兪彦鎬。同副承旨徐有防。假注書徐鼎修。記事官徐龍輔金勉柱。以次侍立訖。上具縗服。出齋室。就板位俯伏哭。在位者皆哭。哭止。上四拜。仍詣盥洗位。盥洗訖。詣尊所。近侍酌酒。上詣靈座前。北向跪。三上香。行初獻禮。大祝讀祝訖。上降復位。亞獻終獻官以次行禮。上俯伏哭。在位者皆哭。哭止。上四拜。詣望燎位。禮訖。還齋室。諸臣以次退出。
정조 1년
丁酉五月十五日午時。上詣孝明殿。行晝茶禮入侍時。左承旨李亨逵。右承旨李義翊。左副承旨兪彦鎬。右副承旨金夏材。同副承旨徐有防。假注書徐鼎修。記事官徐龍輔金勉柱以次侍立訖。上具縗服。出齋室。詣孝明殿。行晝茶禮訖。儀注上同還齋室。諸臣退出。
정조 1년
丁酉五月十五日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢以次進伏訖。絢奉進湯劑。上進御。上曰。俄者訓將。以軍服事有所陳達。卿果聞之否。國榮曰。俄已得聞。而此是古例。復古果好矣。上曰。戶判所奏中軍職頒祿事。亦出擧條。而司正司果。每朔換付。故有下吏弄奸之弊。若盡付最下之祿。使無多寡不同之端。則必將自無其弊矣。國榮曰。此亦不可不釐正者也。上命退。諸臣以次出。
정조 1년
丁酉五月十五日申時。上御尊賢閣。同副承旨吏曹參議入侍時。吏曹參議鄭民始。同副承旨徐有防。假注書徐鼎修。記事官金勉柱以次進伏訖。上曰。例備翰林。催促入侍。上謂民始曰。承宣望。何以爲之乎。聞吏判。以爲未經玉堂者。不欲擬望云矣。民始曰。兩司亞長。旣有擬望之例。則恐不可只以玉堂論矣。上曰。地處人才。亦各有可取矣。民始曰。聖敎誠然矣。上曰。臺望甚難乎。民始曰。誠難矣。此後則臺望。不必皆以玉堂爲之。雖只經兩司者。亦當竝擬。而難免苟且矣。上曰。例備翰林。更爲催促。使之入侍。待敎林錫喆進伏。上曰。司饔提調。河恩君入侍。賤臣承命出來。與河恩君垙。偕入進伏。上曰。俄者書下於本院者見之乎。垙曰。纔已見之矣。當從速造入乎。上曰。隨勢爲之。可也。命垙先退。上曰。近來射藝。無人不習矣。有防曰。然矣。民始曰。近來申飭之後。化行之效。有如是矣。上曰。文官何不若此乎。民始曰。文官則無罰故然矣。民始曰。因玉堂所懷。堂下官資級之驟濫者。略加釐正。而資級之驟濫。專由於代加時直出通德郎之致。已授職名者。雖難盡査。已出通德郎。而未及授職者。一竝勿施。從今以後。申明舊制。凡於代加時。必自將仕郎循序代加之地。何如。上曰。依爲之。此後另加申飭。可也。出擧條上曰。庶通節目。何以爲之云耶。民始曰。吏判方商量云矣。上曰。良賤。決難分揀矣。雖欲分揀。必有賤亦稱良之弊。誰知烏之雌雄乎。民始曰。如欲分揀。必致紛拏矣。且國朝風俗。本不見外家矣。上曰。李秉模。何間當入來云耶。民始曰。姑未詳知矣。上曰。御史之行。守令甚畏之乎。民始曰。非但守令監司亦畏之矣。上曰。御史若頻數出送。則還爲無益矣。民始曰。然矣。民始曰。御史盤纏事。亦爲駭然。從當有變通之擧。而以其奴名。呈訴軍門。貸錢以去。歲久年深。作一虛套文書矣。上曰。然矣。上曰。明義錄懸吐卷持入。賤臣承命持入。上命有防讀奏。上曰。乙未榜事。亦爲難處矣。一朝竝削。則不無冤屈者矣。民始曰。榜中人。亦願罷榜云矣。上曰。罷榜則更當赴擧乎。民始曰。似然矣。上曰。臺啓中。又添朴宗集事乎。有防曰。然矣。上曰。此等口尙乳臭之徒。亦皆如此。世道人心。良可寒心。命退。諸臣退出。
정조 1년
丁酉五月十五日初更三點。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱以次進伏訖。上曰。承旨望中未經玉署者。吏判將欲盡拔云。豈不過乎。國榮曰。然矣。地處人才。各有可取。豈可以玉署之不經。盡爲拔望乎。用人之道。似不當如是矣。上曰。兩司亞長。旣入於承旨望。則不可以未經玉署拔之。此則吏議之言。是矣。國榮曰。此足爲不可拔之明證也。上曰。庶類。亦將欲區別其外家之良賤而用之云。此非但區別之爲難。亦豈無紛拏之端乎。國榮曰。同是庶類。則似不必以此區別矣。上命奏公事。仍命退。諸臣以次出。
정조 1년
徐有防啓曰。大司憲李瀰。待差間。行公受由。執義李惠祚疏批未下。掌令朴在源疏批未下。兪彦鏶在外。持平金鍾厚在外。一員未差。今日以監察茶時之意。敢啓。傳曰。知道。
정조 1년
傳于徐有防曰。副提調。持加減心腎湯入侍。
정조 1년
傳于兪彦鎬曰。政事當日爲之。
정조 1년
傳于兪彦鎬曰。執義李惠祚改差。
정조 1년
兪彦鎬。以吏曹言啓曰。卽接孝明殿享官移文。則參奉鄭宜淳在喪代。斯速口傳差出云。莫重祭享。不可一時曠焉。鄭宜淳在喪代。口傳備擬以入之意。敢啓。傳曰。知道。
정조 1년
吏曹口傳政事。以曺允弼爲孝明殿參奉。
정조 1년
李義翊。以兵曹言啓曰。前判敦寧李廷喆。自吏曹送西矣。資級係是輔國。依例知中樞下批之意。敢啓。傳曰。知道。
정조 1년
有政。吏批。判書鄭弘淳病不來。參判未差。參儀鄭民始進。同副承旨徐有防進。吏批啓曰。判書鄭弘淳病不來。參判未差。小臣獨政未安。何以爲之。敢稟。傳曰。仍爲之。又啓曰。海州判官。今當差出。而本州以營下劇邑。素稱難治。不可不擇差。他道有聲績未準限守令竝擬。何如。傳曰。允。又啓曰。臺諫玉堂闕員。今當差出。而擬望之人乏少。外任竝擬。何如。以任觀周爲執義。金熹爲持平。韓光近爲正言。李敬養南鶴聞爲校理。沈有鎭爲副校理。鄭一祥爲同義禁。吳載文爲海州判官。左議政金尙喆爲摠裁官。徐命善爲判敦寧。趙尙鎭爲掌樂正。崔大奎爲奉常僉正。吳命久爲思陵令。待敎單徐龍輔。西春君單㷸敍用事承傳。分內局提調李福源減下。書題單金大進。
정조 1년
兵批。兼兵曹判書蔡濟恭病。參判金魯鎭病。參議鄭述祚入直進。參知徐有元病。同副承旨徐有防進。副護軍李敬懋閔趾燮趙圭鎭白東毅李鼎秀金相台南憲喆李惠祚。副司直趙㻐李柱國金普淳鄭象仁閔鍾燮李鎭衡尹坊。副司果沈有鎭。副司正徐鼎修林雲喆。知中樞單李廷喆。
정조 1년
李義翊。以兵曹言啓曰。今五月十七日。武臣堂上朔試射日次。而祈雨祭齋戒相値。不得爲之意。敢啓。傳曰。知道。
정조 1년
又以都摠府言啓曰。副摠管金相玉。以御營廳中軍。本營試射事。南小營晝仕出去之意。敢啓。傳曰。知道。
정조 1년
執義李惠祚疏曰。伏以近者旱魃告災。天戒炯然。聖心焦遑。哀敎懇惻。宗社牲幣。親攝竝行。精誠上薄於穹蒼。雲霓尙靳於霈澤。我聖上如惔之憂。儻如何哉。臣竊謂天之降災。必在大有爲之世。念昔我肅廟初載。亦粵我聖祖元年。上天警之以愆陽。乃於恭默之中。致有親禱之擧。蓋大聖人嚴恭寅畏之心固。已切於履端之始。而不少間於一日之中。所以五十年熙洽之治。匹美竝休於前後者也。猗歟盛乎。今年。卽我殿下嗣服之初元也。天之譴告。以今視昔。又何若是其班乎。噫。殷湯之桑林。周宣之雲漢。因此警懼。增修德政則不惟旱不爲災。而遂致興隆之盛焉。世之人主。遇災異者多矣。而患不能如二君之眞知警懼。而每失轉災爲祥之機耳。可不戒哉。可不懼哉。今我聖上卽祚以來。摠察綱紀。綜核政務。卓然以古帝王爲法。察民隱而蠲宮房流來之弊。納善言而停土木不已之役。十行之每下。常軫絲毫之差。一令之或遽。輒示悔悟之意。包荒之德。足於聽聞。好生之心。藹於辭敎。帀域含生。莫不攢手而懽欣。慶雲甘雨。佇期不日而召致。何故于今。三農告愆。萬命近止。凄風杲日。此何氣像。天之所警。臣實莫曉。竊念萬化之源。一誠爲主。誠之所格。如桴斯應。臣未敢知殿下謹獨毋欺之工。果能盡對越之道耶。如其未也。顧何以得於方寸之內。而遂致千里之霈乎。於戲。前聖後聖。其揆一也。苟能因上天警告之會。體列祖寅畏之心。則顧此一心流行之災。其將轉以爲萬歲隆熙之休矣。惟殿下懋哉懋哉。且臣伏受明義錄內賜臣者。讀未半部。尤不覺髮豎而膽掉也。嗚呼。鎭日方張之論。只爲臺端之古紙而止耶。諸逆之巨魁。尙貸假息。凶徒之附麗。居多從輕。欽恤之心雖摯。法豈饒於工兠。黨與之治未擧。講何補於春秋。今則寶鑑高懸。魑魅莫逃。日月臨照。陰沴自消。此正一初淸明之一機會也。伏願聖明。快揮乾斷。亟允輿請。以洩神人之憤焉。臣卽伏見掌令鄭宇淳疏本。五六條陳列。係是緊於時政。嚴於國法。固當在施行之中。至於臺端事。堂疏所論。旣甚切至則雖不必。自引。而亦當聽其區處矣。噫。臺官之於國事。毋論巨細大小。有所見則言之。乃其職也。而以臺望刊改。令選部擧行云者。此則決非帶臺者之所當言也。臺望淆雜。苟欲刊改。則指斥名字。雖數十人。直自一筆句斷。可也。旣居其職。要他人刊其濫雜。不已涉於坐在許理。不顧同浴之嫌者乎。且言路由此而不開云者。誠如所陳。而此亦非自居言地。嫌不可否之言耶。仍念臣濫叨見職。今至數朔。全昧嗤點之簇至。徒倖廩祿之坐竊。充一不言臺官而止耳。迺者堂疏之請。旣如彼。僚臺之論。又如此。臣於是。始覺蹲據冒嫌之地。自失宜去之義矣。不可以姑無誰某之指的。淟涊自處以言官也決矣。且臣於日前。王府鞫坐。力疾進參。關格之症。又猝發於參座之席。傍觀莫不悶而危之。擔歸私次。四到不省。今至六日。動撣無期。以此病狀。時月之內。萬無供職之望。義重懲討。罪在瘝曠。伏乞聖慈。俯垂鑑諒。憐臣實病之狀。鐫臣虛縻之職。不勝幸甚。臣於治疏將上之際。得伏見昨夕傳敎下者。臣之當避不避之失。於是乎著矣。尤何可一刻晏然於臺次乎。請命亟削臣職。以重公器。以安私分焉。臣無任屛營祈懇之至。答曰。省疏具悉。首陳事。曷不益懋修省之道乎。
정조 1년
丁酉五月十六日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮讀公事。上命書判付。上曰。軍服狹袖之制。雖宜復古。而至於袷與不袷。無所關係。且御服中。袞袍內衣。卽軍服之上衣。而夏則用紗單衣。冬則用緞袷衣。以適寒暑之節。上服旣如此。則其在導率之道。何必禁其單衣乎。國榮曰。軍服之單與袷。旣無便否之關係。則此不過隨寒暑爲之者也。只復狹袖之制。似好矣。上曰。郞階變通事。何如。國榮曰。此雖與官職有異。其在遵守舊法之道。不可不釐正矣。上曰。左副承旨入侍。仍命退。諸臣以次出。
정조 1년
丁酉五月十六日巳時。上御尊賢閣。左副承旨入侍時。左副承旨兪彦鎬。假注書徐鼎修。記事官徐龍輔金勉柱。以次進伏訖。命書傳敎曰。昨日兵判訓將之奏。正是予每欲申飭者也。將臣之無論文南武。常着角指。不特比例然矣。昔我孝廟。戒諸將臣曰。予見祖大壽。常着環於母指環。肉相合無痕。仍命晝夜常着。無敢解去。肅廟朝。誦此敎。申戒諸將臣。此昭載於寶鑑備考諸書。而自列朝。凡於試閱武士之時。御之貝決之流傳者。至今遵用矣。從今申明舊例。自兵判。至文武將臣。必皆常着角指。以爲先率之地若此。則秩卑武弁。焉敢不着乎。軍服之純色。袖口之靑色。當待服吉申禁。而至於制樣。亦有受敎。孝廟以軍服之寬博。不合奔突。改爲狹袖池制。先朝亦命軍服之長。去地一尺。而團樞之制。亦自上服而然矣。況群下之服乎。當此復舊之日。尤宜遵守成憲。兵判及將臣。以此知悉。又若單軍服之禁訓將。雖有所奏。而予則以爲。不可禁者有之。大抵敎化。自上而下。小大之事。莫不皆然。國制。袞袍內衣。卽是軍服之上衣。四月以前。着緞袷衣。五月以後。着紗單衣。自上旣分寒暑。徒令自下。勿分冬夏者。實非躬導之義。雖以紀律言之。袷與不袷便否。無甚關緊。此則當從上服。隨其節候。改着。可矣。如其貧寒武弁。何必强令換着耶。竝以此意知悉。上曰。此傳敎。注書出給政院兵曹及各軍門。卽廳發牌進來使之聽傳敎。可也。賤臣承命出來。分付政院後還入。上曰。吏曹參議入侍。出榻敎賤臣承命出來。與吏曹參議鄭民始偕入進伏。命彦鎬書傳敎曰。史官一員宣傳官二員待命。騎馬三匹立之。命書傳敎曰。右副承旨馳詣景慕宮。奉審祭器祭物祭井。亦爲看審後。諸執事進排宮。摘奸以來。上曰。宣傳官二員入侍。賤臣承命出來。與宣傳官崔範星吳毅常偕入進伏。上曰。崔範星馳詣懿昭墓。吳毅常馳詣儲慶宮。祭物祭器。諸執事進排官。摘奸以來。範星毅常先退。上曰。廳注書馳詣毓祥宮。摘奸以來。賤臣承命退去。上曰。上注書入侍。假注書李兢淵進伏。上謂民始曰。承旨望將何以變通乎。民始曰。判堂出仕後。將欲次第拔望矣。上曰。凡事不可已甚。姑去其太濫。好矣。何可以一時盡拔乎。民始曰。臣意亦如此矣。上曰。承旨相避。自是古例乎。民始曰。臣未能的知。而似以春秋兼銜爲相避矣。上曰。臺望中。可拔者亦多乎。民始曰。頃聞吏郞之言。將拔十數人云矣。上曰。此亦決不可容易爲之矣。上曰。明義錄註釋。左副與吏議。相議爲之。可也。仍命退。諸臣以次退出。
정조 1년
丁酉五月十六日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今日之雨。果有霈然之望乎。國榮曰。然矣。上曰。學問之工。莫大於克己復禮。而克己二字。果爲難矣。國榮曰。聖敎誠然矣。顔子亞聖也。以春生之姿。具聖人之體。而孔子乃告之以此。豈不以顔子之淸明純粹。猶有克未盡者耶。此可見克己之難也。竊瞯殿下。聖學日就。睿德天成。嗜欲不入於心身。過差永絶於事爲。固可謂無己之可克。而第念方寸之間。一有偏係。則此雖與邪思惡念有異。亦足以害天理而累聖德矣。伏望一念不懈。事事省察。俾盡其克治之工焉。上曰。卿言好矣。仍命退。諸臣以次出。
정조 1년
丁酉五月十六日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。今日雨勢漸霔。甚幸矣。國榮曰。竊瞯殿下。於近日恐懼之意。修省之道靡所不用其極。以上天仁愛之心。豈無孚感之理乎。上曰。民依於食。國依於民。無食則無民矣。無民則無國矣。上天之示警。孰非可畏。而至如水旱之災。尤豈不憫切乎。國榮曰。然矣。大抵人君。常念國依於民四字。則必以萬民之憂樂。爲己之憂樂。而不至於只。循一己之私矣。夫所謂感召和氣。祈天永命之道。亦不外是矣。上曰。卿言果是矣。國榮讀奏公事訖。上命退。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬坐直。左副承旨金夏材坐直。右副承旨徐有防坐。同副承旨李鎭衡坐。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
兪彦鎬啓曰。來二十一日。輪對日次。而景慕宮忌辰祭正日相値。頉稟。傳曰。知道。
정조 1년
兪彦鎬啓曰。因禮曹單子。八次祈雨祭。今日。當爲傳香。而昨日甘雨。水標已報一寸五分。今亦東風連吹。霈意尙多。在前如此之時。有啓稟姑停之事。何以爲之。敢稟。傳曰。更待下敎。
정조 1년
傳于金夏材曰。吏曹參議。若入來。左承旨同爲入侍。
정조 1년
以承旨前望單子。李鎭衡落點。
정조 1년
徐有防。以吏曹言啓曰。軍資監正李碩九除拜後。過限未肅拜。依例改差。何如。傳曰。允。
정조 1년
有政。吏批。判書鄭弘淳病。參判未差。參議鄭民始進。左副承旨金夏材進。吏批啓曰。判書鄭弘淳病不來。參判未差。小臣獨政未安。何以爲之。敢稟。傳曰。仍爲之。以趙時偉爲兵曹正郞。具膺爲司饔主簿。慶再觀爲軍資正。尹度東爲漢城主簿。宋重鎭爲奉常判官。李坪爲順天府使。洪樂彬爲義城縣令。沈煥之爲臨陂縣令。閔養燮爲江東縣令。宋岳載爲全羅都事。承文博士單沈埉。書題單張世迪。
정조 1년
兵批。兼兵曹判書蔡濟恭進。參判金魯鎭病。參議鄭述祚入直。參知徐有元病。左副承旨金夏材進。以李台奭爲同知。李陽運爲兼司僕將。李仁榮爲武兼。南鎭五爲宣傳官。曺漢胤爲寧城僉使。李春琦爲同知。副護軍元宇鎭鄭啓淳田文顯。副司直金華鎭。
정조 1년
金夏材。以弘文館言啓曰。新除授校理南鶴聞。時在全羅道臨陂縣任所。經筵入番事緊。請斯速乘馹上來事。下諭。傳曰。依啓。
정조 1년
徐有防。以義禁府言啓曰。卽接全羅監司李普行牒呈。則長興府定配罪人李世聃生母。居在慶尙道宜寧地矣。去月十七日身死云。歸葬給由一款。考例施行之意報來矣。取考法典。則續大典恤囚條。有曰定配罪人遭親喪者。給暇歸葬。過三月後。還發配所云。長興府定配罪人李世聃。依法典。歸葬間。給由之意。分付該道道臣。何如。傳曰。允。
정조 1년
左議政金尙喆箚曰。伏以宸誠上格。好雨伊始。繼此沛然。方切默禱。仍伏念先大王實錄。今將開局。以臣有摠裁之命。噫。鼎湖之弓劍莫攀。喬山之日月屢更。以臣子於戲不忘之思。曷不欲效尺寸之勞。圖萬一之報哉。第念五十載。聖德神功。治法征謨。極其模畫之工。將爲石室之藏。其事至重。其責至大。編摩撰修。雖館閣存焉。凡厥摠而裁之。非臣魯劣。所可承當。而且時原任之從座目備望。卽舊例也。況有曾經文衡之大臣。而銓曹之只取時任擧擬。臣誠莫曉其故。國體私義。俱極不安。玆控短箚。據例自列。伏乞聖明。亟賜處分。以重史體。以幸國事焉。取進止。答曰。省箚具悉卿懇。吏曹。亦有吏曹之例。卿何過引。卿其安心。勿辭。須卽摠裁史局。傳曰。此批答。史官傳諭于左議政。
정조 1년
吏曹參議鄭民始疏曰。伏以臣。猥當銓任。觸事生疎。僨誤之失。理所不免。卽伏聞左議政金尙喆。以摠裁官。不爲竝擬原任。有所箚陳云。臣誠瞿然恧蹙之至。昨日摠裁官之擬入也。問諸政吏之掌故者。則皆曰只擬時任。考見政冊之謄錄者。則亦是只擬時任。以臣諛聞。未及廣考。謂是銓曹之事。只憑銓曹之規。循例書入矣。今者大臣之言如此。必有所據而然。臣何敢諉以曹中之古例。而不思自引乎。政命之下。勢難冒膺。玆敢略控短章。仰瀆崇聽。伏乞聖明。亟勘臣做錯之辜。以爲臨政不審者之戒焉。臣無任屛營祈懇之至。謹昧死以聞。答曰。省疏具悉。互相援例。各有所據。大臣箚語。亦無可引之端。爾其勿辭。卽爲開政。
정조 1년
丁酉五月十七日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而昨日之雨。又不快洽。可悶矣。國榮曰。今亦雖未開霽。而終未滂沱。一霈之終始靳閟。誠爲異也。上曰。以成湯六事。觀于今日女謁苞苴等事。似無召災之端。而至於政不修民失職。則宜其有上天之警也。豈不可悶乎。國榮曰。古人云。因災警懼。改紀其政者。罔不治且興焉。此實格言也。人君遇災而修省。益懋實政。則民蒙其澤。國可以治。此豈非轉災爲祥之道乎。成湯六責中。政不修。民失職二者。實是召災之大者。而克勤萬幾。懷保百姓則。政無闕矣。民樂業矣。如是而仁愛之天。豈不弛怒而底豫乎。天人相應之機。惟在於一轉移之間。伏願殿下懋哉。上曰。所奏是矣。益加體念矣。上命書草記。判付。仍命退。諸臣以次出。
정조 1년
丁酉五月十七日辰時。上御尊賢閣。左承旨吏曹參議入侍時。左承旨李亨逵。吏曹參議鄭民始。假注書徐鼎修。記事官徐龍輔金勉柱。以次進伏訖。上曰。摠裁官望。何爲而只擬時任乎。民始曰。聞前例。只以時任擬望云故。臣取見謄錄。則乙巳年亦只擬時任矣。上曰。上番翰林出去。庚午年儀軌持入。龍輔承命奉入。上曰。庚午謄錄考見乎。龍輔曰。考見則庚午年摠裁官望。竝擬原任矣。上曰。判敦寧入侍。出榻敎賤臣承命出來。與判敦寧徐命善偕入進伏。上曰。判敦寧之堦職甚高。予今授卿。意有在矣。命善曰。臣蒙被恩私。一至於此。感泣之外。無所仰達矣。命書傳敎曰。左承旨方有監印事許遞。新除授承旨待下批。牌招察任。上曰。前承旨李亨逵口傳付軍職。出榻敎上曰。明義錄飜譯卷持入。賤臣承命持入。命亨逵讀奏。上曰。何以則善爲飜譯乎。命善曰。句語之間。解釋之際。務從仔細。好矣。上曰。同副承旨入侍。同副承旨徐有防進伏。上曰。監印堂上。有難獨爲看檢矣。命善曰。似當有郞廳矣。上曰。然矣。諸臣中。誰善諺文乎。民始曰。姑未的知矣。上曰。先朝趙明履。以翰林。爲監印郞廳矣。旣有前例。以上番翰林徐龍輔爲之。何如。命善曰。好矣。上曰。徐龍輔先爲出去。印出諸具。預爲備置。可也。龍輔承命先退。待敎林錫喆進伏。上曰。玉堂入侍。副校理鄭志儉進伏。上曰。須與朴佑源。同爲飜譯。而字句註釋。務爲詳悉易曉。必使愚夫愚婦。皆可瞭然知之。可也。上曰。濟用提調入侍。出榻敎賤臣承命出來。與濟用提調具允鈺。偕入進伏。上曰。祈雨祭旣已姑停。龍山江畫龍。待得雨後。淨潔處看檢燒火事。注書出去。分付奉常寺官員。可也。賤臣承命分付後還入。上曰。承旨前望單子入之。賤臣承命持入。李鎭衡落點。上曰。新除授承旨牌招入侍。同副承旨李鎭衡進伏。命善亨逵有防志儉先退。上曰。下闕修理之役。今至幾何。允鈺曰。不久當收殺矣。慈慶堂今已畢役。房堗若不點火。則恐不無濕氣。明年還御以前。分付戶曹。間間點火似好。故敢達矣。上曰。依爲之。景福殿旣已修理。且有春秋奉審之例。令戶曹郞廳。間十日奉審。亦爲點火塗褙鋪陳墻屋瓦甎之屬。無或有誤傷之患。可也。允鈺曰。慈慶堂。亦令一體間十日奉審。好矣。上曰。依爲之。兩處點火。則冬秋一月一次。可也。出擧條以守令有闕政事。取稟。命書傳敎曰。當日爲之。命退。諸臣以次退出。
정조 1년
丁酉五月十七日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏。絢奉進湯劑。上進御。上曰。摠裁官之只以時任大臣擬望。有前例云乎。國榮曰。吏曹前例。果如此云矣。上曰。若然則大臣不必爲嫌矣。國榮曰。然矣。上命奏公事。仍命書判付。上曰。徐龍輔進去於芸館乎。國榮曰。俄已進去矣。上曰。先朝趙明履。以翰林。爲校正郞廳故。依此例。使徐龍輔監印矣。遂命退。諸臣以次出。
정조 1년
丁酉五月十七日初更四點。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上曰。古聖賢千言萬語。皆是學問之事。而語其大要。則不過曰。窮理也。居敬也。力行也。以此三者。爲大學之工夫。則何以分屬乎。國榮曰。以大學言之。則窮理。乃格物致知也。居敬力行。乃誠意正心修身也。上曰。然矣。而三者之中。居敬二字。最難下工。何以則可謂得其要耶。國榮曰。臣於此等處。未有工夫。未能詳知。而大抵居敬之工。通於動靜。靜時則不起雜念。湛然虛寂。而惺惺不寐。動時則臨事專一。不二不三。而無少過差。持身則必整齊嚴肅。秉心則必戒愼恐懼。似是居敬之要也。上曰。果是居敬之門路矣。國榮曰。此等說話。皆載在方冊之上。人皆知之。而至於踐實之工。鮮有能之者。以此觀之。則知之非難。行之惟艱之訓。尤可驗矣。上曰。然矣。而其所以不能踐實。坐於不能眞知而然矣。其所眞知。果能如好好色。如惡惡臭。則其豈不實踐乎。此所以知先於行也。國榮曰。聖敎誠然矣。上命退。諸臣以次出
정조 1년
兪彦鎬啓曰。大司憲李瀰待差間。行公受由。執義任觀周任所在外。掌令朴在源疏批未下。兪彦鏶在外。持平金鍾厚在外。金熹在外。今日以監察茶時之意。敢啓。傳曰。知道。
정조 1년
兪彦鎬。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管李鎭翼。以今日入直武藝別監軍兵等中日試放事。景福宮晝仕出去之意。敢啓。傳曰。知道。
정조 1년
傳于金夏材曰。同副承旨與工曹判書入侍。
정조 1년
傳于徐有防曰。右承旨入侍。
정조 1년
丁酉五月十八日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣。而昨日之雨。又不霈然而止。悶不可言矣。國榮曰。昨日日候。若將大雨。而旋卽開霽。今番亢旱。誠不尋常矣。上曰。祈雨祭。勢將更始矣。國榮曰。然矣。而水旱祈禱。雖是國家之常典。大抵消弭之方。必須求諸人事。無可以致災然後。乃可責之於神道。若或修省之道。猶有所未盡處。則雖牲醴旣備。圭璧旣卒。亦何以孚感神明乎。先須克謹克戒。務盡修省之事。譬如人子遇父母之怒。而起敬起孝。自盡其職也。不可以祈禱之事。專責其得雨之效矣。上曰。卿言果是矣。國榮曰。監印堂上李亨逵入來。以爲飜諺冊子。將爲二卷故。將稟定凡例云矣。上曰。諺解以卷首上。卷首下。書之。分爲二卷。好矣。注書以此分付。使之出去。卽爲監印。賤臣承命出傳。上命退。諸臣以次出。
정조 1년
丁酉五月十八日辰時。上御尊賢閣。同副承旨工曹判書入侍時。工曹判書具允鈺。同副承旨李鎭衡。假注書徐鼎修。記事官林錫喆金勉柱。以次進伏訖。上曰。弘文館。宮闕誌持入。賤臣承命出來。問于弘文館後還入奏曰。宮闕誌無之云矣。上謂允鈺曰。修理之役。當至何時耶。允鈺曰。似不出晦間矣。命允鈺先退。上曰。校正玉堂。持飜譯文入侍。賤臣承命出來。與副校理鄭志儉。副修撰朴祐源偕入進伏。上曰。飜譯幾何爲之乎。志儉曰。幾至十三四張矣。命志儉祐源讀奏飜譯文訖。命玉堂先退。志儉祐源先爲退出。上曰。上注書。持修整日記入侍。假注書李兢淵進伏奉進日記。上親覽後。命退。諸臣退出。
정조 1년
丁酉五月十八日午時。上詣孝明殿。行晝茶禮入侍時。左承旨李義翊。右承旨兪彦鎬。左副承旨金夏材。右副承旨徐有防。同副承旨李鎭衡。假注書徐鼎修。記事官林錫喆金勉柱。以次侍立訖。上具縗服。出齋室。詣孝明殿。行晝茶禮訖。儀註上同還齋室。諸臣以次退出。
정조 1년
丁酉五月十八日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。上曰。今日。亦有雨意乎。國榮曰。雨意則無日無之矣。上曰。吏曹參議入侍。賤臣承命召入。吏曹參議鄭民始進前。上曰。冊子校正。幾何爲之乎。民始曰。校正幾過半矣。上曰。註釋。皆果詳備乎。民始曰。務盡詳明。期於易曉矣。國榮曰。冊子先印者。俄者入來矣。上曰。注書持入。賤臣承命奉進。上親覽訖。上曰。張數甚多。不可不分作二卷矣。民始曰。然矣。上曰。吏議將連日入來乎。民始曰。臣以永祐園忌辰祭祭官。再明日將受香進往。過行後。當入來矣。上命退。諸臣以次出。
정조 1년
丁酉五月十八日酉時。上御尊賢閣。右承旨入侍時。右承旨兪彦鎬。假注書徐鼎修。記事官林錫喆金勉柱。以次進伏訖。上命彦鎬讀奏平安監司啓本。泰川人殺獄事讀訖。上曰。大體治獄之道。諸犯俱在然後。彼此究覈。左右參證。可以決獄。而以此啓本觀之。其中所謂文莫男。旣已徑斃。則元犯梁晩德之變辭推諉固其勢也。然坐此千里之外。只見其文案。則其間委折。亦何可遙度而知之乎。彦鎬曰。聖敎誠然矣。上曰。其中龜城府使具敍五之推案。頗爲詳明矣。彦鎬曰。以其結語觀之。可謂詳明矣。上曰。泰川縣監申。誰也。彦鎬曰。曾經臺閣之人矣。上曰。年前閔百興等之發啓趙榮順也。此人以臺諫牌不進。而被罪者矣。久遠之事。雖未能詳記。其時百興之啓。榮順已爲怪駭。且榮順之疏本。失其大頭顱。而無足可觀矣。伊時先大王處分。適足以成其美。苟無此處分。則烏得免一世之恥笑乎。彦鎬曰。其時亦有是非矣。上曰。不可不審愼者獄訟。而至於殺獄。則尤當各別致詳然後。可使彼此無冤矣。彦鎬曰。凡諸獄案之䵝昧難明者。誠多有之矣。上曰。獄事中。所不可知者。所謂不孝不悌之罪。而此則傷風敗俗。所關非細。故雖不可擧論。無知下賤之中。必不無曖昧者矣。彦鎬曰。遐陬窮鄕。此等難明之獄。非一非再。自上。若得人審理則。似好矣。上曰。以此等積久淆雜之文案。決無詳知之道矣。上曰。明集錄懸註卷持入。賤臣承命持入後。命退。諸臣以次退出。
정조 1년
丁酉五月十八日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上命讀諸道雨澤狀啓。上曰。諸道雨澤。皆未周洽耶。國榮曰。海西與京畿。最爲不足矣。上曰。實錄廳。自前曠日持久。或至數十年之久。其所糜費。不言可知矣。國榮曰。積年設廳。經費之多入。勢所必至也。上曰。今番實錄廳。亦將爲屢年之役矣。國榮曰。然矣。上曰。多出堂郞。則似可以從速畢役耶。國榮曰。堂郞雖不加出刻。期董役。則似勝於前矣。上曰。然矣。國榮曰。奎章閣。雖是草創。而官員則多。而下吏太少。凡諸擧行。誠極苟艱矣。上曰。數名更爲差出。好矣。上命退。諸臣以次出。
정조 1년
行都承旨洪國榮藥院直。左承旨李義翊坐直。右承旨兪彦鎬坐。左副承旨金夏材坐直。右副承旨徐有防坐。同副承旨李鎭衡坐。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
金夏材啓曰。大司憲李瀰。待差間行公受由。執義任觀周任所在外。掌令朴在源疏批未下。兪彦鏶在外。持平金鍾厚在外。金熹在外。今日以監察茶時之意。敢啓。傳曰。知道
정조 1년
傳于李義翊曰。左承旨入侍。
정조 1년
傳于洪國榮曰。副提調加減心腎湯入侍。
정조 1년
李義翊。以弘文館言啓曰。新除授校理李敬養。副校理沈有鎭。卽爲牌招察任。何如。傳曰。允。
정조 1년
李義翊。以觀象監官員。以提調意啓曰。命課學兼敎授李鼎吉有頉代。本學前判官池景喆。術業頗精。依例差下。使之付軍職。冠帶常仕。何如。傳曰。允。
정조 1년
兪彦鎬。以一所巡廳言啓曰。去夜二更量。犯夜人出身金載河執捉。而依例移義禁府之意。敢啓。傳曰。知道。
정조 1년
金夏材。以義禁府言啓曰。因一所巡廳啓辭。犯夜人出身金載河。移送本府事。知道。啓下矣。金載河卽爲拿囚之意。敢啓。傳曰。知道。
정조 1년
金夏材。以義禁府言啓曰。時囚罪人出身金載河。去夜二更量犯夜。而因一所巡廳啓辭。拿囚矣。犯夜人。以官爲名者。令該府。隨更數決杖事。曾有先朝受敎。金載河依更數。決杖二十度後。放送之意。敢啓。傳曰。知道。
정조 1년
金夏材。以兵曹言啓曰。今五月二十日。文臣朔試射日次。而永祐園忌辰祭齋戒相値。不得爲之之意。敢啓。傳曰。知道。
정조 1년
金夏材。以兵曹言啓曰。本曹堂上軍官禁軍遞兒窠。今方有闕矣。依節目。禁軍別將。與各番將。眼同試取以其居首者塡差之意。敢啓。傳曰。知道。
정조 1년
丁酉五月十九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。上曰。平安道殺獄。實多可疑之端矣。仍命讀奏。國榮讀訖。上曰。大抵殺獄。參證分明然後。可以究覈。而此則所謂文莫男。已爲徑斃。而他無參證者。梁萬德之變辭。不是異事。而細看前後文案。則梁哥之殺人。似有可覈之端矣。國榮曰。參證旣不分明。有難究覈矣。上曰。文案中。龜城府使之檢狀。最爲詳明。而其必欲成獄者。似有妙理矣。國榮曰。此則果如聖敎矣。上命書公事判付。仍命退。諸臣以次出。
정조 1년
丁酉五月十九日辰時。上御尊賢閣。左承旨入侍時。左承旨李義翊。假注書徐鼎修。記事官林錫喆金勉柱。以次進伏訖。上曰。明義錄懸註卷持入。賤臣承命持入。命義翊讀奏訖。上曰。永祐園祭報府持入。賤臣承命持入。命義翊讀奏後。命退。諸臣以次退出。
정조 1년
丁酉五月十九日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。上曰。亢旱若此。而都下民情。能無騷動之患否。國榮曰。非但京中。雖外方。姑無遑急之意云。雖若差晩。趁今得雨。則可保無憂矣。上曰。近來貢人之類。能無弊瘼乎。國榮曰。此亦別無弊端矣。上曰。訓將之久不習陣。何故也。國榮曰。訓將近有腫病故。不得爲之云矣。上曰。南北漢軍餉。欲送御史摘奸。誰將送之耶。國榮曰。入直玉堂中。命送好矣。上曰。鄭志儉入直於玉堂乎。國榮曰。然矣。上曰。鄭志儉入侍。賤臣承命召入。鄭志儉進前。上曰。近聞南北漢。軍餉逋欠。還穀加分。甚多云。先往南漢。暗行廉探後。一一摘奸以來。上曰。三馬牌入之。賤臣承命持入。上命傳志儉。仍命志儉先退。上曰。關西欲送御史。沈念祖使之入來。仍命退。諸臣以次出。
정조 1년
丁酉五月十九日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上命讀御製封書。上曰。條件中。無遺漏者乎。國榮曰。此外。似無他緊關者。而辭旨甚懇惻矣。上曰。沈念祖如已入來。入侍。賤臣承命召入。沈念祖進前。上曰。三馬牌入之。賤臣承命持入。上命傳念祖。上謂念祖曰。西關列邑暗行廉探。而封書中。條件。盡爲摘奸。勿拘遲速盡心奉行。毋負面飭之意。可也。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬坐。左副承旨金夏材坐直。右副承旨徐有防坐。同副承旨李鎭衡坐直。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
兪彦鎬啓曰。今日賓廳坐起日次。而永祐園忌辰祭齋戒相値。不得來會云矣。敢啓。傳曰。知道。
정조 1년
金夏材啓曰。大司憲李瀰待差間。行公受由。執義任觀周任所在外。掌令朴在源疏批未下。兪彦鏶在外。持平金鍾厚在外。金熹在外。今日以監察茶時之意。敢啓。傳曰。知道。
정조 1년
以承傳色口傳下敎曰。左承旨馳詣永祐園奉審後。園官諸執事摘奸。巡內外山木根。亦爲摘奸以來。仍詣景慕宮。奉審以來。
정조 1년
丁酉五月二十日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。連有雨意。終不一霈。必是人事未盡於下。而天怒不解於上矣。國榮曰。臣未知召災之由。的在何事。而古人曰。不問所怒與非怒。惟當事事盡誠。此言誠好矣。上曰。京畿殺獄中。有僧與俗人相戲。而顚仆之際。被刺腰鎌。而卽地隕命者。此雖與故殺有異。亦難放釋耶。國榮曰。其所殺人。雖有心跡之分。而殺獄之法意甚嚴。似不可輕議放釋矣。上曰。予以七情之中。怒最難制。爲悶矣。近有覺悟者。每於怒發之時。以忍爲工。以經一宿。則自無乘怒誤着之患矣。國榮曰。此果好矣。程子之言曰。何不動心忍性乎。此忍字。與聖敎相符。而以忍爲工。久而成熟。則不待經宿。亦當遽忘其怒。觀理之是非矣。上曰。治怒之要。果不外於是矣。仍命退。諸臣以次出。
정조 1년
丁酉五月二十日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上命讀諸道狀啓。上曰。稅船幾盡入來。戶判何當爲點檢云乎。國榮曰。今日爲點檢云矣。上曰。量入爲出。卽有國之通規。而近來經費。每患不足。何以則好耶。國榮曰。此果可悶矣。以稅穀言之。近來常年之稅入。不過十萬餘石。而祭享與頒祿所入。爲三分之一。其餘則皆入於養兵之需。經用每患不足。而脫有災荒。稅入減縮。則其所艱乏。尤無可言。自古論者。或曰量減軍額以紓經用。爲宜云。而此亦非猝然變通之事。則方今捄弊之道。他無好策。只有節用一事。君臣上下。專以撙節爲務。則月計而不足。歲計之有餘矣。別無變更之事。而自有儲剩之效者。莫過於此也。上曰。卿言是矣。仍命退。諸臣以次出。
정조 1년
金夏材啓曰。大司憲李瀰。待差間行公受由。執義任觀周任所在外。掌令朴在源疏批未下。兪彦鏶在外。持平金鍾厚在外。金熹在外。今日以監察茶時之意。敢啓。傳曰。知道。
정조 1년
和柔翁主卒逝。大殿王大妃殿惠慶宮中宮殿。政院玉堂口傳問安。答曰。知道。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而永祐園忌辰相値。不得爲之之意。敢啓。傳曰。知道。
정조 1년
傳于李鎭衡曰。戶曹判書入侍。
정조 1년
李鎭衡啓曰。戶曹判書洪樂純。依下敎來待矣。傳曰。入侍。
정조 1년
兪彦鎬。以禮曹言啓曰。取考五禮儀。則王子公翁主之喪。有擧哀之禮。而先王朝戊寅年。和順翁主之喪。依二去乙丑年。肅廟朝貞明公主之喪。自上。方在衰絰中。擧哀一節。不爲磨鍊之例。其時擧哀之節。不爲磨鍊矣。今此和柔翁主喪。擧哀一節。亦依兩年例。不爲磨鍊之意。敢啓。傳曰。知道。
정조 1년
傳于李鎭衡曰。翁主祿俸。依古例。限三年給之事。分付該曹。
정조 1년
丁酉正月二十一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。永祐園忌辰奄屆。伏想追慕如新矣。上曰。又逢今日。心懷難抑矣。國榮讀奏北道監賑御史狀啓。上曰。北道饑民。能無捐瘠之患。誠爲幸甚。國榮曰。許多饑民之無一捐瘠。固己大幸。而今年雨澤之周洽。尤爲萬幸矣。上曰。修省未盡於人事。則孚格難責於神道云者。卿言果是矣。而目今亢旱如此。雨意渺然。豈可以修省之未盡。而竝與祈禱而廢之乎。祈雨勢將更始矣。國榮曰。消弭之道。雖以修省爲本。而虔禱之事。亦豈容少緩乎。數日之內。更爲設行。似好矣。上命退。諸臣以次出。
정조 1년
丁酉五月二十一日辰時。上御尊賢閣。右承旨入侍時。右承旨兪彦鎬。假注書徐鼎修。記事官林錫喆金勉柱。以次進伏訖。上曰。玉堂持飜譯冊子入侍。賤臣承命出來。與副修撰朴祐源。偕入進伏。上曰。飜譯幾何爲之乎。祐源曰。幾至半矣。上曰。與右承旨。同爲翻譯。可也。命彦鎬讀飜譯文訖。上曰。詳明備悉。感發人心。莫如諺文矣。彦鎬曰。雖至愚下賤。皆可聞而知之矣。命書傳敎曰。夏至已過。一霈尙靳。言念民事。萬萬焦迫。三角山漢江木覓山。初次祈雨祭。不卜日。再明日受香。命書傳敎曰。二十四日祈雨祭。遣近侍攝行。諸執事。另加擇差。命退。諸臣退去。
정조 1년
丁酉五月二十一日午時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。國榮曰。和柔翁主喪訃。伏想聖懷悲慟矣。上曰。先朝翁主中。出入禁闥者。只此翁主。而今聞喪報。痛懷難抑矣。國榮曰。國恤三年之內。則無擧哀之節云矣。上曰。朝廷問安則爲之乎。國榮曰。然矣。上曰。初喪凡節。何以擧行云乎。國榮曰。戶判今方考出前例。而先朝和協翁主之喪。有節目定式者云矣。上曰。戶曹判書入侍。賤臣承命召入。戶曹判書洪樂純進前。上曰。翁主之喪。出於意外。戶曹經費。又將多入。前例果。何如。樂純曰。考見壬申年和協翁主喪事時。釐正節目。則不緊所入之物。皆自上抹下。依此定式而擧行。則不至大段矣。上曰。戶曹所入者。凡爲幾何。樂純曰。內司擧行中。造墓祭廳等物力之自戶曹劃送者。合爲六千餘兩矣。國榮曰。旣有先朝定式。依此擧行。似好矣。上曰。和吉翁主喪及府夫人喪事時。自內司擧行者甚多。其後內司所負之債。殆至十萬兩故。近來則內入之類。亦除減。而尙未報債。其弊甚多矣。樂純曰。內帑之用債。實是不可使聞於後世也。上曰。此專由於中間幻弄之弊矣。樂純曰。靑平尉翁主喪事時。自上。別判付劃給者。不過木一同米五十石矣。上曰。又將有弊於市民矣。樂純曰。所入之物。先使內司。折價後。臣曹又當使計仕考驗。商量給價矣。上曰。今番所入之物。磨鍊節目。而入之。好矣。仍命退。諸臣以次出。
정조 1년
丁酉五月二十一日午時。上御興政堂。右副承旨入侍時。右副承旨徐有防。假注書徐鼎修。記事官林錫喆金勉柱。以次進伏訖。上命書傳敎曰。先朝翁主之出入禁闥者。只是一翁主。而和柔主之喪。出於意外。予心愴悼。曷可言喩。柩材。長生殿退件棺板一部。極擇輸送。米太錢文。一依傳敎。書下者。輸送本房。其他諸事。旣有先朝定式云。照例爲之事。分付戶曹。色大緞及各樣物貨。亦依淑敬翁主喪。卽爲輸送事。分付該院。命書傳敎曰。米二十三石。太二十三石。錢文九十貫。木五十疋。布七十疋輸送。和柔翁主房。五色大緞各一疋。銘旌次熟綃一疋。紬五疋。卽爲輸送。全漆七升。煤漆七升。竝卽輸送事。分付戶工曹及尙方。命退。諸臣以次退出。
정조 1년
丁酉五月二十一日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命奏公事。國榮讀奏訖。上曰。方今國事。百弊俱生。無一可恃。而欲爲變更。則纔捄一弊。復生一弊。實無好策矣。國榮曰。自古帝王。創業設法。非不盡善盡美。而時移事變。法久弊生。後嗣之善繼善述者。必隨時損益。而不可膠守舊轍。故古人有言曰。當持守而持守者。固繼述也。當變通而變通者。亦繼述也。此實眞知治體之論也。然而其所以更變者。苟不得其道。則反不如緣法爲治。無至壞亂之爲愈也。爲今之道。旣不得大變更。則固當以率由舊章。修擧古法。爲務矣。上曰。然矣。上曰。各司皆有謄錄。而內司則本無謄錄云。可怪矣。國榮曰。此必渠輩。爲弄奸之計也。上曰。内司之弊。亦不可勝言矣。上命退。諸臣以次出。
정조 1년
行都承旨洪國榮藥院直。左承旨兪彦鎬坐。右承旨吳載紹病。左副承旨金夏材坐直。右副承旨徐有防坐直。同副承旨李鎭衡坐。注書二員未差。假注書李兢淵仕徐鼎修仕直。事變假注書林雲喆仕。
정조 1년
李鎭衡啓曰。自明日再明日。國忌齋戒。視事頉稟。傳曰。知道。
정조 1년
金夏材啓曰。大司憲李瀰。待差間。行公受由。執義任觀周任所在外。掌令朴在源疏批未下。兪彦鏶在外。持平金鍾厚在外。金熹在外。以今日以監察茶時之意。敢啓。傳曰。知道。
정조 1년
兪彦鎬啓曰。三角山漢江木覓山。初次祈雨祭。遣近侍攝行事。命下矣。承旨三員。當爲進去。何承旨進去乎。敢稟。批答出傳敎。
정조 1년
兪彦鎬。以奉常寺官員。以都提調提調意啓曰。東籍親耕田所種小麥。今五月晦間。當爲成熟之意。敢啓。傳曰。知道。
정조 1년
又以奉常寺官員。以都提調提調意啓曰。東籍親耕田所種大麥打作。則所出爲七石之意。敢啓。傳曰。知道。
정조 1년
有政。吏批。判書鄭弘淳病。參判未差。參議鄭民始進。左副承旨金夏材進。以吳載紹爲承旨。金觀欽爲工曹正郞。李在學爲司僕正。洪獻輔爲司僕判官。朴祐源爲西學敎授。全光天爲蔚珍縣令。李種徽爲抱川縣監。
정조 1년
兵批。兼兵曹判書蔡濟恭病。參判金魯鎭病。參議鄭述祚入直進。參知徐有元病。左副承旨金夏材進。副司直李義翊。副司果池景喆。
정조 1년
傳于徐有防曰。承旨房仍。
정조 1년
傳于洪國榮曰。明日藥房日次。問安勿爲之。
정조 1년
李鎭衡。以御營廳言啓曰。本廳字內惠化門南邊駝駱山下體城六間許頹毁處。令分授軍門。急速修築。把守軍。亦令該軍門。多數定送。嚴加守直事。自兵曹。草記矣。修築則卽當擧行。而本廳將校。率領鄕軍二十名。今日爲始。限修築間。晝夜輪回守直之意。敢啓。傳曰。知道。
정조 1년
又以兵曹言啓曰。卽接東道參軍牒報。則御營廳所授惠化門南邊駝駱山下體城六間許頹落云。令繕工監。爲先把子圍排。分援軍門。急速修築。而把守軍兵。亦令該軍門。量宜定送。限修築間。各別守直之意。分付。何如。傳曰。允。
정조 1년
丁酉五月二十二日。記事官姜彙鈺。刑曹啓目。罪人朴斗杓段。僞造印信。與關字。假成關文節次。旣已箇箇承服。而干連金廷夏奴卜喜。奴時老味等段。旣不干涉於僞造之事。則別無可罪之端故。分揀放送。盧慶彬段。欲得漁場。監官差帖。慫慂斗杓。致有僞造之擧。情狀萬萬痛駭。纔已照律勘處。而朴斗杓段。依例結案取招後。稟處。何如。傳曰。依允。
정조 1년
丁酉五月二十二日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。昨夕雨意。今又開霽。誠悶誠悶矣。上曰。悶迫。猶屬歇後也。予自嗣服以後。雖不敢一日少忽。孜孜爲政。而治不徯志。無一成效。不待上天之示警。而已極懍惕矣。國榮曰。以殿下英明之姿。典學之工。旣就於在邸之日。出治之本。已端於御極之初。辭令之間。永絶過差。事爲之際。常懷戒愼。治法征謨。一此不懈。則三代之盛。庶幾復見。而第念招賢之敎屢下。而山林無幡然之人。求言之旨頻降。而臺閣絶勤攻之言。以此數事而推之。則竊恐殿下願治之誠意。有所未盡而然也。伏願聖上。益加留念於以實心。行實政之道焉。上曰。卿言甚切。當體念矣。國榮曰。再明日祈雨祭獻官。何承旨進去乎。上曰。祈雨祭獻官。右承旨右副承旨同副承旨進去。出榻敎上命退。諸臣以次出。
정조 1년
丁酉五月二十二日午時。上詣孝明殿。行晝茶禮入侍時。左承旨李義翊。右承旨兪彦鎬。左副承旨金夏材。右副承旨徐有防。同副承旨李鎭衡。假注書徐鼎修。記事官林錫喆金勉柱。以次侍立訖。上具縗服出齋室。詣孝明殿。行晝茶禮訖。儀註上同還齋室。諸臣以次退出。
정조 1년
丁酉五月二十二日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀奏政望。上落點。上曰。銓官得人。則仕路淸而百職擧。人心可淑而世道可變。若不得人。則仕路溷而庶績墮。人心趨利。而世道漸乖。銓官之任。豈不重歟。國榮曰。然矣。爲銓官者。以國政世道。爲已任鑑別極其明。掄選極其公。主張一世之淸論。則何憂乎。時俗之不古。何患乎。國家之不治乎。銓官之不可不愼擇。於此可知矣。上曰。以此推之。則得人之術。最爲國家之急務矣。國榮曰。聖敎誠然。治國之要。莫急於得人。臣常仰達。而大抵國之用人猶匠之用木。大爲樑棟。小爲椽楣。各因其材。以適其任然後。才各當其職。而人無不可用者矣。上曰。知人善任。果是爲治之要也。卿言是矣。遂命退。諸臣以次出。
정조 1년
行都承旨洪國榮藥院直。左承旨兪彦鎬坐。右承旨吳載紹坐直。左副承旨金夏材坐直。右副承旨徐有防坐。同副承旨李鎭衡坐。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
和柔翁主入棺後。大殿王大妃殿惠慶宮中宮殿。政院玉堂口傳問安。答曰。知道。
정조 1년
傳于金夏材曰。右承旨馳詣健元陵奉審。祭物祭井內外山諸執事。亦爲摘奸以來。
정조 1년
傳于吳載紹曰。左副承旨馳詣三角木覓漢江諸執事。摘奸以來。禁酒茹葷。各別申飭。
정조 1년
傳于金夏材曰。召對爲之。
정조 1년
丁酉五月二十三日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。上曰。得人之說。昨夜酬酢。而當今人才渺然。何以則可以得來乎。國榮曰。自古人君。未有有志於治。而不得人者。成湯之伊尹。文王之呂尙。桓公之管仲。昭烈之諸葛。尙矣無論。至於漢武之世。欲征伐四夷。則有衛靑之類。欲理財聚貨。則有弘羊之徒。凡在所欲。必有承事奉行之臣。以唐之太宗言之。業兼創守。治具畢張。而時則有房杜王魏之倫。爲之輔佐。德彝裵矩之輩。亦皆效忠。此何故哉。誠以人主。有所志向。必有其承佐之才也。古人所云。才不借於異代之言。信不虛矣。上曰。所奏儘有意見矣。上曰。今番翁主之喪。內司之微索於戶曹者。必多矣。國榮曰。日前旣有下敎於戶判。凡諸等事。必酌量劃送。似無過濫之弊矣。上曰。翁主成服日。朝廷亦將問安乎。國榮曰。然矣。上命書傳敎曰。方當齋心之。時宜靜而俟之。且有已例。明日朝廷問安。亦涉張大。置之。只政院玉堂問安爲之。仍命退。諸臣以次出。
정조 1년
丁酉五月二十三日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。國榮讀奏京畿監司狀啓。上曰。畿內之暵乾。一向孔酷。誠可悶迫。國榮曰。今日則蒸熱尤甚。而終不下雨。不勝憂灼矣。上曰。建元陵奉審承旨。尙今不還乎。國榮曰。發去未久。似未及往返矣。上曰。鄭志儉往南漢後。有何消息乎。國榮曰。今方反庫。而二千石之內。已數百石逋欠。而盡爲反閱。則將過一朔云矣。上曰。今日入棺。亦有朝廷問安乎。國榮曰。然矣。上曰。明日旣命勿爲問安。今日亦何必爲之乎。命書傳敎曰。今日朝廷問安。置之。遂命退。諸臣以次出。